Boicotul simulării evaluării naţionale a fost...boicotat chiar de cei care ar fi trebuit să îl susţină

Boicotul simularii evaluării naţionale în Vrancea a fost un fiasco, cadrele didactice afiliate la FSLI participând în final la activitatea pe care au intenţionat să o boicoteze.

Astfel, potrivit inspectorului general adjunct al IŞJ, Aurel Şelaru, în toate şcolile vrâncene a avut loc simularea evaluării naţionale, procentul de participare al elevilor fiind de 92,68%. Liderul SLI Vrancea, Constantin Ionescu a acuzat presiuni din partea Inspectoratului Școlar Județean (IȘJ) și Ministerului Educației Naționale. ”Presiunile care s-au pus pe colegi au dus la neboicotarea examenului. Acest lucru s-a întâmplat la nivel național, din cauza presiunilor exercitate de IȘJ și MEN. Școlile au cedat rând pe rând. Noi ne-am luptat cu săgețile și IȘJ și MEN cu armele automate. Se știa cine câștigă. Ne îndreptăm clar spre o dictatură în învățământ. Noi trebuie să ne mulțumim cu ceea ce ni se oferă nu trebuie să ne dorim mai mult pentru ceea ce prestăm la catedră. În mare parte simulările s-au ținut cu membrii de la celălalt sindicat. Mulți colegi au cedat, dar au fost și școli unde colegii nu au cedat presiunilor, motiv pentru care le mulțumim. A fost un antrenament pentru a vedea ce ne așteaptă pe viitor. Sper ca la simularea de la bacalaureat să fim mai fermi și să găsim pârghiile necesare astfel încât să nu mai fie presiuni și noi să ne putem exprima. Este articol în Constituția României prin care avem dreptul să ne apărăm drepturile . Era o simulare, nu înțeleg de ce o asemenea presiune. La un protest pe examenele oficiale, vă dați seama ce va fi atunci? Se pare că în România de astăzi nu mai avem dreptul să protestăm, ni se bagă pumnul în gură. Semnalul dat astăzi a fost o reușită pentru noi fiindcă am reușit să punem într-o situație dificilă și IȘJ la nivel național și un semnal de alarmă privind nemulțumirile colegilor din învățământ”, ne-a declarat Constantion Ionescu. Potrivit acestuia, profesorii evaluatori nu vor participa la corectură. La rândul său, şeful IŞJ, Dorin Cristea, a precizat că nu a fost vorba de presiuni, ci doar de faptul că MEN a solicitat o raportare exactă a participării şcolilor la această acţiune. Simularea evluării naţionale continuă marţi cu proba la matematică. (M.V.)

În lipsa unui acord scris din partea Ziarului de Vrancea, puteţi prelua maxim 500 de caractere din acest articol dacă precizaţi sursa şi inseraţi vizibil link-ul articolului: #insertcurrentlinkhere

Ziarul de Vrancea nu este responsabil juridic pentru conţinutul textelor din comentariile de mai jos. Responsabilitatea pentru mesajele dumneavoastra vă revine în exclusivitate.